Jokainen turvapaikkapäätös tutkitaan yksilöllisesti. Suomen turvapaikkaprosessi ja -päätöksenteko perustuvat EU-lainsäädäntöön ja kansainvälisiin sopimuksiin. Ulkomaalaislaissa on huomioitu perustuslaki, ihmisoikeudet ja palautuskielto. Maahanmuuttovirasto noudattaa ulkomaalaislakia tehdessään turvapaikkapäätöksiä.
Ihmistä ei palauteta kotimaahansa, jos hänellä on vaara joutua siellä vainon tai kidutuksen kohteeksi. Ihmisiä ei myöskään palauteta taisteluiden keskelle. Turvapaikkapäätöksenteko perustuu yksilölliseen harkintaan, jossa otetaan huomioon jokaisen henkilökohtainen tilanne, pakolaisoikeuden periaatteet ja ajantasainen maatieto.
Kaikilla ei kuitenkaan ole edellytystä saada Suomesta turvapaikkaa tai muuta kansainvälistä suojelua. Pelkästään sukupuoli, ikä tai ammatti ei riitä syyksi turvapaikkaan. On myös hyvä muistaa, että ulkomaalaislain mukaisen kansainvälisen suojelun antamisen tarkoitus ei ole turvata kaikille samanlaista elämää kuin esimerkiksi Suomessa, vaan antaa turvaa henkilöille, jotka ovat kotimaassaan henkilökohtaisen vainon vaarassa.
Jos ihminen ei täytä turvapaikan saamisen edellytyksiä, turvapaikkapäätös on kielteinen ja edessä on kotiinpaluu. Jokainen hakija voi valittaa saamastaan päätöksestä hallinto-oikeuteen.
Poliisi panee täytäntöön vain sellaisia palautuksia, joissa kielteinen päätös on täytäntöönpanokelpoinen eikä ulkomaalaisella ole oikeutta enää oleskella Suomessa. Tässä tapauksessa ihmiselle tarjotaan aina ensimmäisenä vapaaehtoisen paluun mahdollisuutta.